Messaġġ irrekordjat fl-okkażjoni taċ-ċelebrazzjoni Milied Hieni mill-Eċċellenza Tiegħu George Vella 14 ta' Diċembru 2020 Għeżież Maltin u Għawdxin, Nibda billi ningħaqad mal-kelliema ta' qabli u nawgura lill-Poplu Malti u Għawdxi kollu Milied hieni. Nirringrazzja lill-organizzaturi tal-kampanja Milied Hieni, li sena wara oħra, jiġbruna flimkien sabiex nieqfu u naħsbu ftit fil-valuri li ġġib magħha u ggieghlna nirriflettu fuqhom din il-festa. Normalment bħal dan iż-żmien inkunu mehdija bit-tiżjin tal-Milied, tisjir ta' ħelu marbut ma' din il-festa u ġirja kontra l-ħin biex nixtru r-rigali. Din is-sena kienet differenti u diffiċli. L-imxija tal-Covid-19 bidlitilna ħajjitna. Kellna nadattaw għal modi ġodda fuq ix-xogħol, fl-iskola, u anka kif inqattgħu lħin liberu tagħna. Kellna nitgħallmu ngħixu b'differenti. Biddilna r-rutina li konna mdorrijin biha, u minhabba certi restrizzjonijiet, sibna l-ħin li stajna nuzaw għal affarijiet oħra. Kellna ċ-ċans napprezzaw aktar lillmembri tal-familja taghna, kif ukoll xi ħbieb. Minkejja d-distanza, kellna l-ħin nagħmlu telefonati li fir-rutina tal-hajja normali normali qatt ma konna nsibu ċċans għaliha. Kellna aktar hin nitkellmu u naqsmu l-ħsibijiet u l-beżgħat tagħna ma dawk ta madwarna. Dan il-Milied, għalhekk, se jkun differenti minn dawk tas-soltu. Se jkun aktar kwiet iżda ma jfissirx li għandu jkun nieqes mill-Ispirtu u valuri ta' din il-festa li niċċelebraw b'tant għożża ta' kull sena. Għandu jkun mument sabiħ ta' riflessjoni; fuq din is-sena li daqt tintemm, dak kollu li għaddejna minnu. Din is-sena, li bhal dan iz-zmien sena ilu, hadd ma kien biss jghaddilu minn rasu min x'xhiex kellna nghaddu. Is-sena l-oħra kont ħeġġiġtkom li ma tinsewx lil dawk kollha f'ħajjitkom, kemm qraba u ħbieb, li forsi jesperjenzaw is-solitudni f'dawn iż-żminijiet. B'mod speċjali l-anzjani u dawk kollha li jgħixu waħedhom. Issa drajna nżommu 'l bogħod minn xulxin sabiex nipproteġu lilna nfusna u lillvulnerabbli tagħna. Ċaħda iebsa sforz l-imħabba u rispett. Minkejja dan, inħeġġiġkom dejjem tibqgħu f'kuntatt kontinwu. Il-mezzi ta' komunikazzjoni jgħinu bil-wisq f'din ir-realtà li qed ngħixu. Ġesti żgħar li bihom kull individwu jħossu li jagħmel parti minn familja. Napprezza l-fatt li l-imxija tal-pandemija affetwat is-saħħa mentali ta' ħafna għal raġunijiet differenti. Kunu ta' wens: ieqfu, isimgħu u ifhmu lil dak li jkun. U jekk ikun hemm bżonn għaddu kliem ta' faraġ ukoll. L-empatija u l-moghdrija huma karatteristici sbieh tagħna l-Maltin. Ejja ma nistennewx lil bagħtut jew lill-marid ikollu jitlobolmna huwa. Ejja nkunu lesti li noffruha aħna kull meta ngħarfu l-bżonn. Dan hu l-isbaħ rigal li tistgħu toffru. Hekk tkunu qed tgħixu tassew l-Ispirtu tal-Milied. Insellem lilkom kollha li tliftu x-xogħol, u li tħossukom taqtgħu qalbkom speċjalment f'dawn iż-żminijiet. Minn qalbi nitlobkom tagħmlu kuraġġ. Dan iżżmien jgħaddi, u nittamaw f'Alla li kull wieħed minnkom jerġa' lura għal impjieg mill-aktar fis. Irrid ngħid grazzi kbira lit-tfal Maltin u Għawdxin kollha. Kburi bikom li kontu kuraġġużi u li dejjem obdejtu lill-ġenituri, lill-għalliema u lill-awtoritajiet tassaħħa u tas-sigurtà, u f'hafna kazi kontu ta' ezempju ghalina l-kbar kif ghandna ingibu ruhna. Lil dawn ukoll nirringrazzjhom għan-nom tal-Poplu kollu. Pajjiżna seta' jkompli jimxi 'l quddiem fuq kollox bis-saħħa tas-sagrifiċċju tagħkom. Kif dejjem intenni, il-mard ma jħarisx lejn uċuħ u ma jieqafx għax għaddejjin minn pandemija. Għalhekk irrid nieħu din l-okkażjoni biex infakkar fl- appuntament tal-Istrina, l-għada tal-Milied, u nirringrazzjakom minn issa talli tkunu ġenerużi ma' min hu fil-bżonn. Fl-aħħar nett, nagħlaq bit-tama li bħal-lum sena nkunu f'sitwazzjoni fejn tgħannieqa terġa ssir parti min-normalità tagħna u hekk flimkien ma' marti Miriam, nixtieqilkom Milied hieni, paċi u fuq kollox sahha.